นายกรัฐมนตรี เยือนสาธารณรัฐสังคมนิยมประชาธิปไตยศรีลังกาอย่างเป็นทางการ เพื่อยกระดับความเป็นหุ้นส่วนเศรษฐกิจระหว่างกัน
นายกรัฐมนตรี เยือนสาธารณรัฐสังคมนิยมประชาธิปไตยศรีลังกาอย่างเป็นทางการ วันนี้ เพื่อยกระดับความเป็นหุ้นส่วนเศรษฐกิจระหว่างกัน
 
พลโท วีรชน สุคนธปฏิภาค รองโฆษกประจำสำนักนาบกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรี เดินทางเยือนสาธารณรัฐสังคมนิยมประชาธิปไตยศรีลังกาอย่างเป็นทางการ ระหว่างวันที่ 12 - 13 กรกฎาคม 2561 เพื่อยกระดับสถานะความสัมพันธ์ระหว่างไทยกับศรีลังกา เป็นหุ้นส่วนยุทธศาสตร์ทางเศรษฐกิจและเพิ่มพูนความร่วมมือในมิติที่สำคัญ อาทิ การค้า การลงทุน ความร่วมมือทางวิชาการ ศาสนา วัฒนธรรมและการท่องเที่ยว รวมทั้งจะมีการหารือแลกเปลี่ยนข้อคิดเห็นในประเด็นต่างๆ ในภูมิภาคโดยเฉพาะความเชื่อมโยงทางทะเล โอกาสนี้ นายกรัฐมนตรี ภริยา และคณะ จะเดินทางไปยังเมืองแคนดี เพื่อสักการะพระธาตุเขี้ยวแก้ว ซึ่งเป็นสิ่งศักดิ์สิทธิ์คู่บ้านคู่เมืองของศรีลังกา ตลอดจนนมัสการและถวายปัจจัยแด่มหานายกะ วัดมัลวัตตะ และมหานายกะ วัดอัสกิริยาแห่งสยามวงศ์ พร้อมทั้งเยี่ยมชมและปลูกต้นไม้เป็นที่ระลึกที่สวนพฤกษศาสตร์แห่งเปราเดนนิยา โดยศรีลังกา จะมอบหน่อโพธิ์ศักดิ์สิทธิ์ ให้กับนายกรัฐมนตรี นำมาปลูกที่ประเทศไทยด้วย เพื่อเป็นการเชื่อมโยงระหว่างประชาชนทั้ง 2 ประเทศผ่านทางศาสนา

นอกจากนี้ นายกรัฐมนตรี จะหารือทวิภาคีและหารือเต็มคณะกับนายไมตรีปาละ สิริเสนา ประธานาธิบดีศรีลังกา ณ ทำเนียบประธานาธิบดีศรีลังกา และร่วมเป็นสักขีพยานการลงนามเอกสารความร่วมมือที่สำคัญ 4 ฉบับ อาทิ สนธิสัญญาการโอนตัวผู้กระทำความผิดและความร่วมมือในการบังคับให้เป็นไปตามคำพิพากษาในคดีอาญา บันทึกความเข้าใจว่าด้วยการพัฒนาความเป็นหุ้นส่วนยุทธศาสตร์ทางเศรษฐกิจระหว่างไทยกับศรีลังกา